Document ID: 31998R2701

Nariadenie Komisie (ES) č. 2701/98
zo 17. decembra 1998
o súboroch dát, ktoré sa majú vytvoriť pre štrukturálnu podnikovú štatistiku
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES, Euratom) č. 58/97 z 20. decembra 1996 [1] o štrukturálnej podnikovej štatistike, a najmä na jeho článok 12 bod ii), písm. v) a bod vii),
keďže nariadenie (ES, Euratom) č. 58/97 ustanovilo spoločný rámec pre vypracovávanie štatistík spoločenstva o štruktúre, činnosti, konkurencieschopnosti a výkonnosti podnikov v spoločenstve;
keďže je potrebné špecifikovať frekvenciu zostavovania viacročnej štrukturálnej podnikovej štatistiky; keďže je potrebné špecifikovať prvý referenčný rok pre zostavenie predbežných výsledkov štrukturálnej podnikovej štatistiky; keďže je potrebné špecifikovať triedenia výsledkov pre tvorbu štrukturálnej podnikovej štatistiky;
keďže plánované opatrenia sú v súlade so stanoviskom Výboru pre štatistické programy,
PRIJALA TOTO NARIADENIE:
Článok 1
Frekvencia pre zostavovanie viacročných ukazovateľov, triedení výsledkov a prvý referenčný rok pre zostavenie predbežných výsledkov podľa článkov 4, 8 a 9 nariadenia (ES, Euratom) č. 58/97 sú špecifikované v súboroch dát v prílohe k tomuto nariadeniu.
Článok 2
1. Členské štáty vytvoria tieto súbory dát za referenčný rok 1999 a nasledujúce roky.
2. Členské štáty vytvoria tieto súbory dát aj za referenčné roky 1995, 1996, 1997 a 1998, ak to zodpovedá existujúcim vnútroštátnym postupom.
Článok 3
Toto nariadenie nadobúda účinnosť v 20. deň po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 17. decembra 1998

Labels: 4
19